འབྲུག་རྒྱལ་ཁབ་ནང་མི་སྡེ་ལས་ཚོགས་དབང་འཛིན་དང་གཅིག་ཁར་ཐོ་བཀོད་འབད་ཡོད་པའི་སྒྲིག་མཐུན་གྱི་མི་སྡེ་ལས་ཚོགས་ཀྱི་གྱངས་ཁ་འདི་ཡར་སེང་འགྱོ་སྟེ་འདུག།དེ་ཚུ་ཡང་མི་སྡེ་ལས་ཚོགས་བཅའ་ཁྲིམས་དང་འཁྲིལ་དབྱེ་ཁག་གཉིས་ནང་ཚུད་ཡོདཔ་དེ་ཡང་ཀ༽སྤྱི་ཕན་ལས་ཚོགས་ཟེར་ཨམ་སྲུའི་དབང་ཆ་དང་ན་གཞོན་གོང་འཕེལ་དེ་ལས་གྲོང་གསེབ་དབུལ་ཕོངས་དང་སེམས་ཅན་གཅེས་སྐྱོང་དེ་མ་ཚད་དབང་པོ་སྐྱོན་ཅན་གྱི་དོན་ལུ་ཞབས་ཏོག་ཀྱི་གནས་སྟངས་དང་འབྲེལ་བའི་གནད་དོན་ཚུ་ནང་ལཱ་འབད་མིའི་ལས་ཚོགས་དང་།ཁ༽ཐུན་མོང་ཁེ་ཕན་ལས་ཚོགས་ཟེར་འཐུས་མིའི་གོ་གནས་ཐོག་ཁེ་ཕན་ཚུ་ཡར་བསྐྱེད་གཏང་ནིའི་དོན་ལུ་ལཱ་འབད་མི།མི་སྡེ་ལས་ཚོགས་འདི་ཚུ་ལུ་མི་སྟོབས་ཀྱི་དཀའ་ངལ་དང་མ་དངུལ་མ་ལངས་པའི་དཀའ་ངལ་ཚུ་གིས་ཁོང་ཚུ་ལཱ་འབད་ནི་ལུ་ཐོ་ཕོག་སྟེ་འདུག།ལས་ཚོགས་ཚུ་སྤྱི་རུབ་གནད་དོན་དང་ལས་སྣ་དེ་ལས་གཞུང་གི་ལས་སྡེ་ཚུ་དང་སྲིད་བྱུས་ཀྱི་གྲོས་བསྟུན་འབད་ནིའི་ནང་གྲལ་གཏོགས་འབད་ནི་དང་སྤྱིར་བཏང་གཅེས་སྐྱོང་དང་གོང་འཕེལ་གྱི་ལས་འགུལ་ཚུ་བསྟར་སྤྱོད་འབད་ནི་ལས་ལྷག་སྟེ་ཁོང་ཚུ་ལུ་སྟབས་བདེ་ཏོག་ཏོ་བཟོ་ནིའི་དོན་ལུ་བསྒྱུར་བཅོས་འགྱོ་བའི་གནས་ཚད་ཁར་ཡོདཔ་ཨིན།ཐོ་བཀོད་གྲུབ་པའི་མི་སྡེ་ལས་ཚོགས་ཚུ་ལས་ལྷག་སྟེ་ཡུལ་སྡེ་ལུ་བརྟེན་པའི་ལས་ཚོགས་ཀྱི་གྱངས་ཁ་ལེ་ཤ་ཡོད་མི་ཚུ་ཡང་སོ་ནམ་དང་ནགས་ཚལ་ལྷན་ཁག་གི་གཞི་བཀོད་ཀྱི་ནང་འཁོད་མཉམ་འབྲེལ་ལས་ཚོགས་བཅའ་ཁྲིམས་མངའ་འོག་ཐོ་བཀོད་འབད་ཡོད་མི་མཉམ་འབྲེལ་ལས་ཚོགས་དང་སོ་ནམ་སྡེ་ཚན་དེ་ལས་ལས་ཚོགས་བཟོ་ཡོད་རུང་ཐོ་བཀོད་འབད་དེ་མེད་པའི་སྡེ་ཚན་ཚུ་དང་ན་གཞོན་དང་ཨམ་སྲུའི་སྡེ་ཚན་ལ་སོགས་པའི་མཐུན་ཚོགས་ཚུ་ཚུདཔ་ཨིན།